Debate: The outcome of the Western Balkans summit
Date: THURSDAY, 21 OCTOBER 2021
Speaker: Angel Dzhambazki
Political group: ECR
Country: Germany
Language: BG

Възмутен съм от лицемерието и двуличието на колегите, които се изказаха досега. Уважаеми колеги, уважаеми го казвам от благоприличие, говорите ми за компромис. За какъв компромис, бе, колеги? Ние ви повтаряме и ви показваме драстично нарушаване на човешките права в Република Северна Македония, отказ от правото на национално самоопределение, заличаване на българска историческа, военна и културна памет. Доказваме го със снимки, доказваме го с кадри, и вие ми говорите за компромис. С кое компромис, с паметта на нашите деди ли искате да направим? С кое да направим компромис, с това, че в Република Северна Македония управляват мъпети, управлявани от Белград и от Москва, и вие се правите, че не го виждате? И тези марионетни правителства там се опитват да попречат на българите да се самоопределят като такива. С това ли искате да правим компромис? Нали върховенството ви на закона, нали върховната ви ценност европейска беше правото на самоопределение и това всеки да се определя, какъвто се чувства? Защо отказвате това на българите в днешна Република Северна Македония? Не виждате ли тези процеси? Преди една седмица ви показах снимки, снимки, на които се вижда как български военни гробища са превърнати във външна тоалетна. Уважаема Комисар Макгинес, не Ви виждам, но искрено се надявам в момента да не плетете терлички, да решавате судоку или да редите пасианс, а да ме слушате и настоявам да ми отговорите. Какво ще направи Комисията, за да възстанови Република Северна Македония българския военен паметник над град Кавадарци, превърнат във външна тоалетна? Настоявам, показах Ви снимките, видяхте това нещо. Ако белгийски, ако френски, ако английски, ако италиански военни гробища бъдат третирани по същия начин, пак ли ще искате компромис и защо непрекъснато искате компромис, който да бъде само и единствено за сметка на нашата памет, на паметта на нашите деди? Защо не се обърнете, много по-лесно ще бъде за Вас? Искате да започнете веднага преговори с Република Северна Македония и с Република Албания. Чудесно, ами обърнете се към тези, които са под пряката команда на Белград и на Кремъл в Скопие, и им кажете следното нещо: възстановете всички мемориали, български военни гробища, които сте разрушили в нарушение на Женевската конвенция, спрете политиката си на насилие и тормоз над хората с българско национално самосъзнание, след това променете учебниците си и извадете от тях приказките на омразата. Ето ви елементарните неща, които могат да се направят. Вие, колеги, се правите, че не разбирате какво искаме ние от властта в Северна Македония. Искаме върховенство на закона за местните българи, искаме гарантиране на правото на самоопределение за местните българи, искаме запазване на нашето културно и историческо наследство. Това искаме, уважаеми колеги, нищо повече, нищо по-малко. Ако и сега не сте го разбрали, вашето място не е в Европейския парламент, а в друга институция, с по-ясно изразен профил, който да може да помогне на хора, които не разбират от това да им се казват прости изречения. Но аз съм сигурен, че разбирате, а просто искате от нас да направим компромиса, защото така сте си решили, и това е много глупаво. Тази политика отблъсква народите на Балканите от идеята за единен Европейски съюз. Вие сте най-големите врагове на идеята за Европейския съюз, защото се опитвате да унижите цял един народ и цяла една нация, и ние не можем да разберем защо го правите. Няма никаква логика да се опитвате да унижите цяла една нация. Г-жо Макгинес, надявам се привлякох Вашето внимание и настоявам за ясен и точен отговор: кога и при какви обстоятелства Европейската комисия ще застави правителството на Северна Македония да възстанови унищожените български военни гробища? Ако не знаете, има Женевска конвенция. Тази Женевска конвенция, почитаема г-жо, третира и военните гробища и държи всяка една държава да пази военните гробища и да уважава паметта на загиналите войници. И в последната една минута нека ви обърна внимание върху цялата ви политика на Западните Балкани. Тя е дълбоко погрешна. Вие се правите, че не разбирате голямото влияние на Белград и неговата роля в дестабилизацията на целия район, вие се правите, че не виждате голямата роля на Кремъл. Знаете ли къде е Кремъл, знаете ли кой живее в Кремъл и кой работи в Кремъл? Ако не знаете, мога да ви разкажа, но ако не знаете как са породени конфликтите на Балканите, прочетете малко история и вижте ролята на Кремъл на Балканите, която продължава и до ден-днешен. А вие адвокатствате на тази роля, нали сте много за свободата, нали сте много за демокрацията, нали сте много за върховенството на закона? Защо вървите срещу тези принципи? Защо не говорите и не заставите тези правителства всъщност да изпълнят това, което трябва да се направи? Пътят на унижението на една цяла нация, за да отворите вратата за марионетни правителства на Кремъл и на Белград, е дълбоко погрешен. По този начин насаждате тежко разочарование от идеята за Европейския съюз у българската нация. Така че, уважаеми, ако искате преговорите с Македония, заставете властта там да уважава българите в Македония.